
סדר היום:

מתן אשראי כספי לרשויות המקומיות

נכחו:

חברי הוועדה:
יעקב ליצמן – היו"ר
ניסן סלומינסקי
איוב קרא

מוזמנים:
משרד הפנים:
יצחק בלק – משנה למנכ"ל
קובי איש שלום
אבישי ברדוגו

משרד האוצר: 
ערן פולק

מרכז השלטון המקומי:
חן רון
פיני קבלו – סמנכ"ל

אריה פרג'ון – טירת הכרמל
יששכר פרנקנטל – ראש עירית בני ברק




יועצת כלכלית:   סמדר אלחנני

קצרנית: לאה קיקיון


מתן אשראי כספי לרשויות המקומיות

היו"ר יעקב ליצמן:

	 שלום לכולם אני פותח את ישיבת הוועדה. היתה ישיבת עדכון אתמול, וקיבלתי רק תירוצים. אמרו לי שהיום תהיה תשובה סופית מ "דקסיה". מי יעדכן אותנו מה קורה?

קובי שלום:

	בקול הקורא שהוצא למערכת הבנקאית נקבע תאריך 7.4 כיום האחרון שעד אליו - - 

היו"ר יעקב ליצמן:

	 אני כבר לא אוהב את זה, כי אמרתי כבר, שקבענו ב- 7.4. זה מחר.  

קובי שלום:

	אדוני ביקש שאני אעדכן, ואני מעדכן. אני לא יודע לעדכן על מה שאין. אני מעדכן על מה שיש. 

היו"ר יעקב ליצמן:

	 רבותיי, אתם עובדים עלינו. כולכם. 

איוב קרא:

	 אני אמרתי לך לעצור את ועדת הכספים, לא לאשר שום דבר, לעצור שום דבר, ואז כנראה שהיו באים על ארבע. אתה לא שמעת לי. 

היו"ר יעקב ליצמן:

	תן לי לעבוד בשיטה שלי.  אני שאלתי דבר אחד – אמרו לי שלשום – אתמול , אתמול אמרו – היום, והיום, עוד לפני שאני פותח את הפה – אתה כבר מדבר על מחר. 

קובי שלום:

	אדוני, אני יכול לעדכן בדבר אחד, שנכון לדקה זו אין עדיין הסכמה של "דקסיה" לתת אשראי. 

היו"ר יעקב ליצמן:

	 או.קיי. אני רואה בזה תשובה שלילית. 

קובי שלום:

	לא – דה פקטו, כרגע, אין הסכמה של "דקסיה" לתת אשראי. אני רק מסביר לוועדה - - 

ניסן סלומינסקי:

	 הבנקים הישראלים גם לא בעניין? 

היו"ר יעקב ליצמן:

	 לגמרי לא. 

קובי שלום:

	אני מסביר לוועדה שהמועד האחרון ש "דקסיה" אמורה לתת את התשובה שלה, זה עד ה- 7.4.  בגלל זה פתחתי ואמרתי זאת. זאת אומרת שאם עד היום בלילה- והיום כבר קבועה שיחה עם - - 

היו"ר יעקב ליצמן:

	 היות ומנכ"ל האוצר בדרך לכאן –  הוא אמר שלשום שהיום בבוקר תהיה תשובה. 

איוב קרא:

	 גם לפני חודש הוא אמר. 

קובי שלום:

	אז בואו נחכה לו, ואולי הוא יגיד - -

יצחק בלק:

	אדוני, יושב ראש הוועדה. אנחנו הרי נמצאים פה בין הממשלה לבין הרשויות המקומיות. 
אנחנו מנסים להשיג את האשראי, והתשובה שאנחנו מקבלים מהגורם שאמור לספק את האשראי שאין לו עדיין תשובה. אנחנו פה, למעשה, כלי להעברת האינפורמציה, כפי שאנחנו יודעים אותה, נכון לרגע זה. 

איוב קרא:

	ליל הסדר מתקרב, כבוד הרב. אתה מבין את המשמעות. 

חן רון:

	המשמעות היא קשה כי למרות ששר האוצר הזרים עוד 250 מיליון שקל - -

היו"ר יעקב ליצמן:

	הוא לא הזרים,  עיכבתי את הכל. 

קריאה:

	זה שני דברים נפרדים.  250 יש - - 

היו"ר יעקב ליצמן:

	500 זה כולל את ה- 250 - - 

חן רון:

	מדובר על הקדמת מימון. זה לא תקציב. למרות ה- 250 מיליון, גם בחודשים קודמים הקדימו. מדצמבר ועד מרץ הקדימו לנו את ה- 300 מיליון. עוד 250 מיליון יאפשרו לשלם את המשכורת נטו, גם זה – לא בכל הרשויות. אנחנו נוהגים, לפני הפסח, לתת מקדמות לעובדים. 



היו"ר יעקב ליצמן:

	 הכסף לא מיועד לכל הרשויות. 

חן רון:

	לא, אלו שמשלמות היום משכורות – גם לא תהיה הבעיה. הם ישלמו. 

היו"ר יעקב ליצמן:

	 כמה רשויות אמורות ליהנות מהכסף הזה? 

חן רון:

	אני לא יודע איך יחלקו את ה- 250 מיליון האלה, אני מניח שלרשויות שיש תוכניות הבראה - -

קובי שלום:

	יש פה קצת דיסאינפורמציה. ה- 250 מיליון המדוברים הם קידום של מענק איזון שמחולק לכל הרשויות. 

חן רון:

	המענקיות. 

קובי שלום:

	המענקיות, כמובן. זאת אומרת – יש 15 רשויות שאינן מקבלות מענק איזון. ההקדמה של מענק האיזון היא חלוקה על פי הנוסחה, לכל הרשויות. זה עדיין לא בטוחה שזה יפתור את בעיית השכר. 

היו"ר יעקב ליצמן:

	 כשאתה אומר – לא בטוחה, זה אומר שבטוח שלא. 

חן רון:

	לא רק זה. בשביל לשלם את המשכורות כהלכתן, עד ה- 9 לחודש, וכדי  לשלם מקדמות ב-20 –22 לאפריל, לקראת הפסח, אם לא יהיו לנו כ- 750-800 מיליון נוספים, ולא משנה מאיפה – הקמת מימון, או אשראי - - 

ניסן סלומינסקי:

	 כמה זה בכל חודש? 

חן רון:

	אני לא מדבר על כל חודש. אני מדבר על החודש הקרוב. 

ניסן סלומינסקי:

	כמה זה הסכום בכל חודש - - שמדברים עליו?  

פיני קבלו:

	אל תשכחו שיש גם ספקים

ניסן סלומינסקי:

	- - ? 

חן רון:

	אז אני אומר: החוסר, לשתי המשכורות הקרובות עומד על כ- 750-800 מיליון. 

קריאות:

	- - 

קובי שלום:

	מה פתאום? למה להגיד דברים לא נכונים? 

ניסן סלומינסקי:

	המשכורות כל חודש, באותן רשויות – כמה זה? 

 איוב קרא:

	אבל אי אפשר לדבר רק על משכורות ולחשוב שקבלנים, שעובדים, נותנים שירות, זכו במכרזים, אדוני היושב ראש – עוברים על כך לסדר היום, כאילו בהם אפשר לפגוע ולעשות שפטים. מה זה הדבר הזה שרק משכורות? מה, אתם עושים הונאה כנגד אלה שנותנים שירות לרשויות? 

	אתמול קבעת ישיבה? למה היה צריך לקבוע היום ישיבה, אם התשובה שלהם מראש היתה ידועה – שעד ביום רביעי בלילה תהיה תשובה? 

היו"ר יעקב ליצמן:

	 אדוני לא היה בישיבה אתמול. מה שאדוני לא יודע הוא שאמרו לי אתמול שתהיה תשובה. דבר שני – ביקשתי עכשיו לבדוק אפשרות להזמין את שר האוצר להיום, לאחר הצהריים. 

איוב קרא:

	 אני אהיה אתך. ליל הסדר מתקרב. אמרנו שלפני ליל הסדר צריך לגמור עם זה. 

פיני קבלו:

	ההסתדרות הכריזה על שביתה היום,  בגין משכורות שלא משולמות. כאשר עיריות שמקבלות כסף רק לשכר – הקבלנים מייד עושים עיקולים בבנקים. 

היו"ר יעקב ליצמן:

	חבר הכנסת חיים אורון שאל אתמול למה אנחנו מדברים רק על משכורות בכל פעם. אנחנו רוצים פתרון. הוא צודק. אני לא רוצה לדבר דווקא על פסח. אנחנו רוצים פתרון לקראת פסח, אבל אנחנו רוצים שיהיה גם פתרון. 

	כנראה שאין מנוס  מכך שתהיה עוד היום ישיבה, אחר הצהריים. אנחנו נחכה עכשיו לנציג האוצר שיגיע. 

חן רון:
	
	לגבי פתרון לטווח ארוך – אחד, זה האשראי, שאנחנו מדברים עליו, יושבים עליו, והשני – זה המחזור. 

היו"ר יעקב ליצמן:

	 אתם ממחזרים את המחזור. 

חן רון:

	אני מצטער שזו מנטרה, אבל שני הנושאים האלה אמורים לפתור את הדברים לטווח ארוך. האשראי בלבד, שאושר בתוכניות ההבראה, שמגיע היום ל - 700-750 מיליון, זה יפתור את הבעיה עד סוף תוכניות ההבראה, עד 2007. עומס המלוות, פלוס המיליארד וחצי יהיה - - 

היו"ר יעקב ליצמן:

	 אתה כבר ב- 2007 ואנחנו רוצים לראות מה יהיה ב- 7.4. 

חן רון:

	אתה שואל אותי לגבי מה יהיה בטווח הארוך, אז אני אומר – הפתרון הוא פתרון זמני. גם האשראי הוא פתרון זמני. אנשים עוצמים עיניים ומתעלמים. 

היו"ר יעקב ליצמן:

	הכל זמני. 

חן רון:

	כן, אבל משכורות אנחנו רוצים באופן קבוע. 

פיני קבלו:

	בואו לא נדבר רק על משכורות, כי גם ספקים מחזיקים עובדים. אצלי בעיריה עיקלו את הכל. 

חן רון:

	זה לא רק ספקים, זה שלטונות המס, זה קרנות הגמל וקופות ההשתלמות. זה כל הדברים, זו התנהלות נורמלית של רשויות מקומיות. 

יששכר פרנקנטל:

	עירית בני ברק אמורה לשלם שכר לכ- 3,000 עובדים. אם יתנו לנו את מה שהתחייבו לתת לנו, אם במסגרת המענק ואם במסגרת האשראי -  נוכל לשלם. 

היו"ר יעקב ליצמן:

	אני מקדם בברכה את יוסי בכר ממשרד האוצר. 
	
קריאות:

- - 

היו"ר יעקב ליצמן:

	אני אבקש ממנהל הוועדה שיביא את ההקלטה של הישיבה אתמול. אני אשדר לכם את הדברים, ואל תגידו לי מה אמרתם. הכל מוקלט.  נאמר לי שהתשובה תהיה החלטה היום. אני לא אוהב שעובדים עלי. אם יש החלטה אחרת – אני מכבד את זה, אבל אל תגידו לי שאני מטומטם. 

יוסי בכר:

חס ושלום, לא אמרתי את זה. אמרתי רק דבר אחד: אני רוצה שנבין כולנו – אנחנו נמצאים במציאות שבה אנחנו עובדים מול גורם שיש לו את סדר היום שלו. אתמול בערב התקשרו ואמרו שמעבירים את השיחה להיום. 

היו"ר יעקב ליצמן:

	 בא קובי שלום, וכאשר אני אומר לו – אתמול אמרתם שהיום תהיה תשובה, הוא אומר שכאילו אני תוקף אותו. אני אומר את האמת על השולחן: אתמול נאמר לוועדה באופן רשמי שתהיה החלטה אתמול ולכן קבעתי ישיבה היום. 

ניסן סלומינסקי:

	 והתשובה מחר תהיה חיובית? 

יוסי בכר:

	קודם כל תהיה תשובה. 

ניסן סלומינסקי:

	ואם התשובה תהיה שלילית? 

יוסי בכר:

	אז אנחנו נצטרך להיערך בצורה אחרת. אמרתי בפעם הקודמת, ואני אומר גם עכשיו: הסיטואציה, כפי שאנחנו מבינים אותה –זה שאנחנו עברנו, לצערנו, תהליך ארוך ומייגע. אני מבין את כל הלחץ ומה שאתם מקרינים פה. גם אני רוצה לקבל תשובה וגם אני לא אוהב שדוחים את הכל לרגע האחרון. מסתבר שכנראה לא המציאו את זה בישראל. אנחנו אמורים לקבל היום מיושב הראש של "דקסה", שזו חברת האם של אוצר השלטון המקומי. אני מתחייב בפני כבוד היושב ראש, שהיום, אני ב- 9 בערב, אני מתקשר אליו מיד כשאגמור את השיחה עם יושב ראש של "דקסה" כדי לעדכן אותך. 


היו"ר יעקב ליצמן:

	 לקבוע ישיבה למחר? 

יוסי בכר:

	לא, אין צורך.


היו"ר יעקב ליצמן:

	 אני סוגר את הישיבה. אני אשקול במשך השעות הקרובות אם לזמן מחר ישיבה בתל אביב או לא. 

אני מודה לכם, הישיבה נעולה. 

הישיבה ננעלה בשעה 10:40	
	
